नारी अपने कोरे कुंवारे रूप में जितनी सलोनी होती है उतनी ही सुहानी वह विवाहिता होकर लगती है लेकिन उसका नारीत्व संपूर्णता पाता है मां बन कर। मातृत्त्व की प्राप्ति उसे यूं ही नहीं हो जाती बल्कि जीवन के सबसे अनमोल भाग “यौवन” को न्यौछाबर करने की शर्त पर ईश्वर नारी को मातृत्त्व प्रदान करता है और इस प्रकार नारी को सम्पूर्णता प्राप्त होती है। हालांकि संपूर्णता के इस पवित्र भाव को जीते हुए वह एक दिव्य अलौकिक प्रकाश से भर उठती है। उसका चेहरा अपार कष्ट के बावजूद हर्ष से चमकता है जब एक नर्म गुदगुदाता जीव उसके कलेजे से आ लगता है। उसका अपना 'प्राकृतिक सृजन' जब उसे देखकर चहकता है तो उसकी आंखों में खुशियों के हजारों दीप झिलमिलाने लगते हैं।